進元會詩
作者：黄公度
朝代：宋

paragraphs: 昭代干戈戢，炎輝歷數長。
蒼生久蘇息，寰海屢豐穰。
社稷基新命，朝廷舉舊章。
太平周禮樂，垂拱舜衣裳。
拜壽先長樂，傳聲出未央。
冕旒端黼座，儀物備明堂。
閶闔星辰外，旂常日月旁。
天顔春穆穆，雲物曉蒼蒼。
雪色殘鳷鵲，韶音雜鳳凰。
嚴宸分羽衛，荒服走梯航。
人正今行夏，民心舊戴商。
觀光環萬國，班朔首三陽。
列辟鑾聲噦，羣工玉珮鏘。
奉常陳雅奏，太史報殊祥。
於穆前朝盛，丕承奕世昌。
版圖還大禹，風俗再陶唐。
已格無爲治，猶懷不敢康。
幾年脩縟典，今日付吾皇。
所願終寅畏，無忘每贊襄。
明良相際會，長奉萬年觴。